ร่วงหนัก! นักลงทุนแห่ขายหุ้น “Adani” หลังเจอข่าว “ฉ้อโกง”
นักลงทุนแห่เทขายหุ้น "Adani" ต่อเนื่องหลังรับข่าวบริษัทขายชอร์ตจในสหรัฐ กล่าวหาว่า บริษัทอดานี กรุ๊ป มีพฤติกรรมปั่นหุ้นฉ้อโกง ส่งผลให้มูลค่าตลาดหายไปราว 5 หมื่นล้านดอลลาร์
หุ้นกลุ่ม "Adani" เผชิญแรงขายหนัก! หลังบริษัทขายชอร์ตในสหรัฐกล่าวหาว่า มีพฤติกรรมฉ้อโกง
27 ม.ค. 2566

ผู้สื่อข่าวรายงานว่า นักลงทุนแห่เทขายหุ้นในอาณาจักรธุรกิจของนายโกตัม อดานี มหาเศรษฐีระดับโลกชาวอินเดียอย่างต่อเนื่องจนถึงวันนี้ (27 ม.ค.) ส่งผลให้มูลค่าตลาดหายไปราว 5 หมื่นล้านดอลลาร์ในการซื้อขายไม่ถึง 2 วัน หลังจากฮินเดนเบิร์ก รีเสิร์ช (Hindenburg Research) บริษัทขายชอร์ตจากสหรัฐกล่าวหาว่า บริษัทอดานี กรุ๊ป มีพฤติกรรมฉ้อโกง แม้นายอดานีพยายามออกมาควบคุมสถานการณ์ก็ตาม
ทั้งนี้ นายอดานีเผชิญแรงกดดันเพิ่มมากขึ้น เนื่องจากภาวะปั่นป่วนครั้งนี้ได้ลดทอนความมั่งคั่งสุทธิของเขา โดยแรงเทขายหุ้นเพิ่มสูงขึ้น แม้ว่านายอดานีได้ออกมาโต้แย้งข้อกล่าวหาของฮินเดนเบิร์กในการสนทนาผ่านทางโทรศัพท์กับบรรดาผู้ถือหุ้น พร้อมให้คำมั่นว่าจะออกแถลงการณ์โต้แย้งในวันนี้
โดยในวันนี้ หุ้นอดานี เอนเตอร์ไพรเซส (Adani Enterprises) ร่วงลงมากถึง 19% หลุดระดับ 3,276 รูปีต่อหุ้น ขณะที่หุ้นอดานี กรีน เอเนอร์จี จำกัด (Adani Green Energy Ltd) และอดานี โททอล แก๊ส (Adani Total Gas) ร่วงแตะขีดจำกัดรายวันที่ 20% หลังจากที่มีการเทขายหุ้นบริษัทในเครืออดานีมูลค่า 1.2 หมื่นล้านดอลลาร์ในวันพุธ (25 ม.ค.66) ขณะที่ตลาดหุ้นอินเดียปิดทำการเมื่อวานนี้ (26 ม.ค.66)
สำหรับอาณาจักรธุรกิจของอดานีประกอบด้วยบริษัทจดทะเบียน 7 แห่ง ในภาคธุรกิจต่าง ๆ ตั้งแต่ท่าเรือไปจนถึงสถานีพลังงาน
ทั้งนี้  ฮินเดนเบิร์ก รีเสิร์ช บริษัทขายชอร์ตจากสหรัฐได้ทำการเผยแพร่ผลการตรวจสอบธุรกิจของนายอดานีในวันอังคาร (24 ม.ค.66) โดยกล่าวหาว่า บริษัทอดานีนั้นทำการปั่นหุ้นและฉ้อโกงบัญชีมาหลายทศวรรษแล้ว
 